Panayiotou-moordsaak: Hof beslis oor staatsgetuie se getuienisLuthando Siyoni en sy prokureur, Zolile Ngqeza, by die hooggeregshof in Port Elizabeth: Foto: Raahil Sain/ANA Die hooggeregshof het Donderdag beslis dat die getuienis van Luthando Siyoni, die beweerde middelman in die huurmoord van Jayde Panayiotou, toegelaat sal word ten spyte van besware van die verdediging. Regter Dayalin Chetty het Donderdag beveel dat die sogenaamde “verhoor-binne-ŉ-verhoor” nie aangehoor sal word nie. Die hof het vroeër vandeesweek gehoor dat ŉ sekondêre verhoor dalk binne die hoofverhoor gehou sal word om te bepaal of Siyoni, wat intussen ŉ staatsgetuie geword het, se getuienis toegelaat sal word. Adv. Marius Stander het Donderdag verskeie vorige hofbeslissings aangehaal om sy argument te staaf dat ŉ verhoor-binne-ŉ-verhoor nie toegelaat moet word nie. Stander het aangevoer dat Siyoni se getuienis in die moordverhoor aangehoor moet word, aangesien hy ŉ staatsgetuie is en nie ŉ beskuldigde nie. “Ek het nog nooit gehoor van enige hof wat na ŉ verhoor-binne-ŉ-verhoor oorgaan om die toelaatbaarheid van getuienis te bepaal nie. Dit word in die hoofverhoor gedoen,” het Stander gesê. Adv. Terry Price vir die verdediging was onkant gevang deur Stander se aansoek om die verhoor-binne-ŉ-verhoor ter syde te laat stel en het gesê die staat lei die verdediging in ŉ lokval. “Ek was tot 02:00 op om vir ŉ verhoor-binne-ŉ-verhoor voor te berei. Ons was onder die indruk dat die verhoor-binne-ŉ-verhoor vandag sal voortgaan,” het Price gesê. Hy het aangevoer Siyoni se getuienis sal “giftig” wees. “Die aanklagte teen Siyoni is eers in Augustus teruggetrek. Hy was ŉ beskuldigde. Hy moet soos ŉ beskuldigde behandel word, nie soos ŉ staatsgetuie nie,” het Price gesê. Christopher Panayiotou word daarvan beskuldig dat hy die meesterbrein agter sy vrou, Jayde, se ontvoering en moord is. Die staat voer aan hy het Siyoni, ŉ uitsmyter by sy Infinity-nagklub, betaal om Sizwe Vumazonke as sluipmoordenaar te huur. Vumazonke is glo deur Sinethemba Nenembe bygestaan om die ontvoering en moord uit te voer. Zolani Sibeko is in Julie vanjaar in hegtenis geneem nadat hy deur sy selfoon verbind is met die saak. Hy was glo saam met Nenembe en Vumazonke by die kompleks waar Jayde ontvoer is. Vumazonke is intussen in polisieaanhouding dood. Sibeko en Nenembe is saam met Panayiotou in die beskuldigdebank. Siyoni het ná sy inhegtenisneming ŉ staatsgetuie geword wat beteken dat die aanklagte teen hom teruggetrek is. Hy sal waarskynlik aan die einde van die verhoor vrygespreek word indien die regter hom as ŉ betroubare en eerlike getuie ag. Lees alle vorige berigte oor Christopher Panayiotou op Maroela Media.